
Metán kezelés hatása a kísérletes mesenteriális ischemia-reperfúzió korai morfológiai és funkcionális következményeire

Bevezetés: Korábban bizonyítottuk, hogy mesenteriális ischaemia-reperfúzió (I/R) során exogén metán (CH4) alkalmazása csökkenti a gyulladásos választ (Boros et al., Crit Care Med 2012). Azonban a normoxiás CH4 keverék bélnyálkahártyára gyakorolt hatásai nem ismertek, ezért célunk a vékonybél mucosa mikroszkópikus szerkezeti és funkcionális változásainak in vivo vizsgálata volt mesenteriális ischaemiát követő reperfúzió korai szakaszában, CH4 kezelést követően.
Módszerek: Altatott patkányokon 45 perces mesenteriális ischaemiát követő 1 órás reperfúzió következményeit monitoroztuk. Az álműtött és az I/R csoport szintetikus levegőt, míg a kezelt I/R csoport állatai 2,5% CH4-t tartalmazó, normoxiás levegőt lélegeztek be az ischaemia utolsó 5 és a reperfúzió első 10 percében (n=9 csoportonként). A mucosa morfológiai változásait in vivo konfokális laser scanning endomikroszkóppal (FIVE-1, OptiScan, Australia) vizsgáltuk iv fluorescein, FITC-dextrán és topikális acriflavin alkalmazásával. A funkcionális változások jellemzésére az ileumba juttatott fluoreszcens dextránnal az epitheliális permeabilitási (EP) indexet, míg iv adagolt Evans-kék festékkel a vascularis permeabilitási (VP) indexet határoztuk meg.
Eredmények: Az I/R csoportban fokozott epithel leválást tapasztaltunk, amelyhez 50-szeres EP index növekedés (I/R: M=53,9 p25=49,4 p75=88,0 vs kontroll: M=0,9 p25=0,7 p75=1,1) és VP index emelkedés (I/R: M=0,34, p25=0,2 p75=0,48 vs kontroll: M=0,09 p25=0,07 p75=0,11) társult a kontrollhoz képest. A CH4 kezelés kivédte az epithel vesztést és szignifikánsan csökkentette az EP (I/R+Met: M=13,1 p25=11,0 p75=16,0) és VP (I/R+Met: M=0,13 p25=0,11 p75=0,15) indexeket.
Következtetés: A normoxiás CH4 inhaláció megelőzi a reperfúzió korai szakaszában a vékonybél epithelium súlyos morfológiai károsodását, a villusok denudációját, melyet az epitheliális és vascularis permeabilitási indexek csökkenése is alátámaszt.
Támogatás: OTKA K104656, TÁMOP 4.2.2.A



